**Forslag til utviklingsplan 2023-2024 mellom universitetsledelsen og Det odontologiske fakultet (OD)**

1. **Utviklingsplanens formål og funksjon**
* Planens formål:
	+ Generelt: Formålet med utviklingsplanene er å identifisere og iverksette tiltak på områder der universitetet må forbedre sine resultater.
	+ Spesifikt: Hvordan skal OD bidra til at UiO løfter seg og forbedre sine resultater. Hva er de særskilte utfordringene og hvordan skal de løses?
* Grunnlag for planen:
	+ Generelt: Etatsstyringen inkludert utviklingsavtalen med KD (inngår i tildelingsbrevet), tilbakemelding fra etatsstyring og UiOs årsplan.
	+ Spesifikt: Forholdet til fakultetets prioriteringer i intern årsplan
* Avtalens varighet: 01.01.2023 – 31.12.2024

1. **Områder i utviklingsplanen**

Områdene i utviklingsavtalen er fastsatt basert på felles forståelse mellom enhet og universitetsledelse. Det forventes at alle fakultetene har tiltak på utdanningsområdet.

1. **Oppfølging av resultater**

Vurdering av oppnådde resultater baseres på en samlet vurdering av den oppnådde effekt ved utgangen av planperioden, hvor utviklingen sammenlignes med det etablerte utgangspunktet.

Planen vil i avtaleperioden følges opp i styringsdialoger mellom rektor og dekan og eventuelt i andre møter. Oppfølgingen baseres på oppnådde årlige resultater og fakultetets og rektoratets vurderinger av tiltakenes effekt.

1. **Hovedutfordringer – Konkretisering av tiltak**
2. **Hovedutfordring 1: Styrke forskningen på fakultetet**

**1.1 Beskrivelse av nå-situasjonen**Seksti år med banebrytende forskning har plassert fakultetet som et av de ledende innen odontologi i Europa. Universitetstannklinikken er navet i fakultetets undervisnings- og forskningsaktivitet og gir unike muligheter for synergier mellom undervisning og forskning. ODs fortrinn er mulighetene for høy kvalitet på pasientnær forskning, med et unikt utgangspunkt for å knytte tette bånd mellom tverrfaglige basale, translasjonelle og kliniske forskningsmiljøer.

OD er et profesjonsfakultet og de vitenskapelig ansatte har høy undervisningsbelastning og fakultetet preges av at sterkt fokus er på utdanning. Undervisningen må dekke alle fag som kreves i profesjonsstudiene, og da fag- og forskningsmiljøene identifiseres i stor grad basert dette blir dermed til dels små, fragmenterte og lite robuste. Manglende samlokalisering påvirker samhandling mellom basalforskning og den klinisk forskning.

Manglende bemanningsstrategi og budsjettrelaterte kutt, som frysing av akademiske stillinger etter naturlig avgang og 30% kutt i rekrutteringsstillinger (PhD og postdoc), påvirker forskningen. Samlet har dette negative konsekvenser for måltallene fakultetet må levere på; antallet doktorgrader, publikasjonspoeng, og antall søknader om ekstern forskningsfinansiering.

**1.2 Målbeskrivelse**

Med utgangspunkt i en sterkere kobling mellom forskning og utdanning skal OD videreutvikles som en ambisiøs kunnskapsinstitusjon, der ansatte skal

bygge broer over kunnskapsgrensene mellom disiplinene, og samle ressurser, utstyr, prosedyrer, og kunnskap om oral helse for å fylle kunnskapshullene mellom basal- og klinisk forskning, og mellom forskning og klinisk praksis.

OD vil utvikle forskere gjennom systematisk karriereoppfølging, og ved å tilby transparente og forutsigbare rammer. Vi skal utvikle robuste og ledende forskningsmiljøer for akademia, samfunns- og næringsliv.

OD vil jobbe for å gi alle sine forskere en felles plattform, felles identitet, og muligheter til å forme felles mål.

**1.3 Kvantitativ(e) indikator(er)**

* Ekstern forskningsfinansiering
* Publikasjonspoeng
* Doktorgrader

**1.4 Oppfølging av tiltak**

* Initiere samhandling mellom fagmiljøer og forskningsgruppene i felles arenaer
* Bruke tildeling av rekrutteringsstillinger strategisk for å fremme robuste forskningsgrupper
* Bruke utviklingsmidler til å styrke små, og faglig viktige forskningsgrupper.
* Stille krav til økt måloppnåelse, med en personlig tilretteleggelse ved behov
* Styrke administrativ forskningsstøtte til fagmiljøene

**Ansvarlig for tiltaket: Forskningsdekan**

**2. Hovedutfordring 2: Utvikle studieløpene til å svare på samfunnets behov og med en realistisk dimensjonering tilpasset studentenes og fagmiljøenes ressurser og med gode kvalitetssikrede rammer**

**2.1 Beskrivelse av nå-situasjonen**

Vår tids samfunnsutfordringer krever globale løsninger og OD skal bidra i internasjonalt utdanningssamarbeid. Gjennom et styrket nordisk og europeisk samarbeid skal OD søke å nå̊ ut globalt på̊ nye måter og med økt kollektiv kraft. Sammen med andre forskningsintensive odontologiske læresteder skal OD legge til rette for integrerte studieløp på̊ tvers av språk, landegrenser og fag.

Med utgangspunkt i en sterkere kobling mellom forskning og utdanning skal OD videreutvikles som en ambisiøs kunnskapsinstitusjon. Odontologiutdanningen skal knyttes tettere til forskningsaktiviteter og arbeidsliv og motivere studentene til økt innsats, gjennomføring og muligheter for å drive forskning.

OD skal fortsette å utvikle undervisnings- og læringsformer som stimulerer til etisk refleksjon, kritisk tenkning, kreativitet og evne til problemløsning. Vi skal utdanne tannhelsepersonell med kompetanse tilpasset endringer i samfunnet og være mest mulig arbeidslivsrelevant. Utdanningen skal utvikle studentenes samfunnsansvar og bevissthet om verdier og valg. Digitalisering skal være integrert i fag og i læringsprosesser. Studentene skal ta del i et faglig og sosialt akademisk fellesskap hvor de er en ressurs i utviklingen av undervisning og læring.

OD skal ha robuste fagavdelinger og stimulere til kunnskap og undervisning på tvers av avdelingene. Den kliniske undervisningen skal ha effektive pasientløp og til enhver tid tilby odontologisk behandling i henhold til Helsedirektoratets faglige retningslinjer og veiledere

En odontologisk utdanning legger grunnlaget for læring gjennom hele livet, og helsepersonell skal kunne vende tilbake for faglig oppdatering. OD skal svare på̊ samfunnets behov for etter- og videreutdanning innen fagområder hvor vi har særskilt ekspertise eller andre fortrinn.

**2.2 Målbeskrivelse**

* OD skal være en fremragende utdanningsinstitusjon som på evidensbasert grunnlag utdanner tannhelsepersonell på høyt internasjonalt nivå. *(Lite målbart i et 2-år perspektiv)*
* OD skal utdanne studenter som setter sine fag inn i et større samfunnsperspektiv og leder an i det grønne skiftet. *(Lite målbart i et 2-år perspektiv)*
* OD skal øke utdanningenes forskningsnærhet og arbeidslivsrelevans og studentenes bevissthet om egen kompetanse.  *(Jevnlige spørreundersøkelser)*
* OD skal utvikle og fornye studiene slik at de imøtekommer samfunnets behov for tverrfaglig kunnskap. *(Lite målbart i et 2-år perspektiv)*
* OD skal legge til rette for at studentene tar del i utforskende og nyskapende læring som motiverer og gjør dem til en ressurs for hverandre. *(Antall nye digitale løsninger - brukere i Canvas)*
* OD skal bruke arbeids- og vurderingsformer som aktiverer studentenes kunnskap og erfaringer. *(Antall nye digitale løsninger - brukere i Canvas)*
* OD skal tilby forskningsbasert etter- og videreutdanning. *(Avlagte studiepoeng – antall uteksaminerte studenter)*
* OD skal drifte universitetstannklinikken etter moderne prinsipper for kvalitetssikret drift *(Forbedre løpende evalueringer)*

**2.3 Kvantitative indikatorer**

* Studiepoengproduksjon
* Kandidatproduksjon
* Studenttilfredshet målt ved spørreundersøkelse
* Antall kandidater som søker PhD-utdanning

**2.4 Kvalitative indikatorer**

* Status for implementering av ny studieplan for masterstudiet i odontologi
* Status for implementering av løpende evaluering

**2.5 Oppfølging av tiltak**

* Revisjon av studieplan for masterstudiet
	+ Dimensjonering av fag og total studiebelastning til eksisterende ramme for studiet, eventuelt utvide studiet
	+ Vurdere muligheten for mer målrettet basalundervisning
	+ Organisering av klinikkundervisning
	+ Opprette prosjekt for innføring av nye arbeids- og vurderingsformer
	+ Utvikle mangfoldperspektivet
	+ Lage undervisningsregnskap på gruppenivå, med standardiserte nivåer for ulike aktiviteter, for hvert av studieprogrammene (bachelor, master og spesialist)
* Studiepoengproduksjon
	+ Omorganisere til emner
	+ Opprette emner for EVU
* Kandidatproduksjon
	+ Suppleringsopptak
	+ Ferdighetstrening 1 semester
	+ Tidlig klinisk eksponering

**Ansvarlig for tiltaket: Studiedekan**

**3. Hovedutfordring 3: behov for bedre organisering av Universitets-tannklinikken**

**3.1 Beskrivelse av nå-situasjonen**

Belegget i klinikken varierer, og det er behov for å organisere driften slik at personalressurser og utstyr utnyttes bedre. Bedre utnyttelse av kapasitet, pasientflyt og betalingsrutiner vil også kunne bidra til å øke inntektene fra klinikkvirksomheten.

God pasienttilgang er viktig for undervisningen og for å sikre inntektsgrunnlaget. Riktig markedsføring av behandlingstilbudet og god pasientflyt vil bidra til å sikre at tilstrekkelig mange pasienter søker seg til Universitetstannklinikken.

**3.2 Målbeskrivelse**

OD vil at Universitetstannklinikken skal bli oppfattet som et attraktivt sted for tannbehandling av pasienter, studenter og kliniske lærere. Videre er det ønskelig at Universitetstannklinikken skal bli oppfattet av samfunnet som en framtidsrettet og seriøs aktør innom tannhelseområdet.

OD vil at Universitetstannklinikken skal organiseres og drives på en effektiv måte og som

 sikrer et godt læringsmiljø og som ivaretar pasientene på en god måte.

**3.3 Kvantitativ(e) indikator(er)**

* Belegg per tannlegeunit
* Driftsresultat for klinikken
* Resultat fra læringsmiljøundersøkelse
* Brukerundersøkelser (systematiske spørsmål til våre pasienter)

**3.4 Oppfølging av tiltak**

* Gjennomføre prosjektet om pasientflyt og organiseringen av klinikken
* Gjennomgå prosessene for vurdering av studentenes kliniske ferdigheter
* Gjennomføre læringsmiljøundersøkelse i klinikken
* Gjennomføre Brukerundersøkelser

**Ansvarlig for tiltaket: Instituttleder, IKO**

**4. Hovedutfordring 4: økonomisk bærekraft og forutsigbarhet i et langsiktig perspektiv**

**4.1 Beskrivelse av nå-situasjonen**Fakultetet er i en krevende økonomisk situasjon med et stort akkumulert merforbruk. Det er innført omfattende sparetiltak for å komme i budsjettmessig balanse. Samtidig er det iverksatt tiltak for å øke inntektene. Vi styrer nå etter et stramt, men realistisk langtidsbudsjett, som tar sikte på å komme i økonomisk balanse, akkumulert og isolert i løpet av 2024

Sparetiltakene omfatter ledighet i faste vitenskapelige og administrative stillinger og at en andel rekrutteringsstillinger ikke blir besatt. Dette kan få langsiktige konsekvenser for rekruttering og inntjening. Hvilke faste stillinger det er vakanser i, har til en viss grad vært tilfeldig basert på oppsigelser i de gitte stillingene. Det blir viktig å lage en fullstendig bemanningsplan basert på faglige prioriteringer og som er tilpasset et realistisk inntektsnivå. Alle hjemler phd- og postdoktorstillinger må fylles straks når regnskapet er kommet i balanse, for å sikre framtidig rekruttering og tilfredsstillende forskningsaktivitet

OD har som målsetning å utdanne tannleger og tannpleiere med dagens teknologi og å drive forskning på et høyt internasjonalt nivå.. Investeringer i utstyr har vært holdt på et lavt nivå på grunn av den vanskelige økonomiske situasjonen. Når budsjettet kommer i balanse, må investeringsbudsjettet økes for å sikre forsvarlig drift.

Fakultetet har identifisert flere områder hvor det er et potensial for økte inntekter:

* **Klinikkdriften**. Det er økonomiske potensiale gjennom bedre utnyttelse av kapasitet, pasientflyt og betalingsrutiner og ved riktig prising av tjenestene i klinikken. Se pkt. 4.3 for nærmere beskrivelse av klinikken.
* **Ekstern finansiering**. Fakultetet har få søknader til Forskningsrådet og EU, men de siste årene har det vært en liten økning i søknadsaktivitet til NFR. Det må imidlertid anerkjennes at våre forskere, i stor grad også er klinikere og naturlig nok vil ha utfordringer knyttet til å være aktive på søknadsfronten. Vi ser at det er større søknadsaktivitet i de miljøene som ikke er knyttet opp mot klinikk. Samtidig gir klinikktilknytningen unike muligheter for å drive translasjonsforskning. Det må iverksettes tiltak som gir flere av våre faste vitenskapelig ansatte mulighet til å innhente forsknings- og innovasjonsmidler fra eksterne kilder. Se også pkt. 4.1 angående forskning.
* **Studentgjennomstrømning**. Fakultetet har høy studiepoengproduksjon per student. Imidlertid har det vært et problem med stort frafall i masterstudiet, hovedsakelig fordi mange studenter har søkt seg over til medisinstudiet etter endt fellesundervisning med med.fak. Som konsekvens av dette har fakultetet mistet betydelig inntekter på grunn av tapt total studiepoengproduksjon og færre uteksaminerte kandidater. Det ligger et betydelig potensial i et mer offensivt innpassingsopptak av studenter fra andre utdanningsinstitusjoner og i å innføre tiltak som hindrer at masterstudentene søker seg til masterstudiet i medisin.
* **Utvikling av nye inntektsgivende undervisningstilbud**. Både profesjonen og andre aktører innen helsevesenet og samfunnet for øvrig kan ha behov for ulike utdanningstilbud innen oral helse. Fakultetet vil utrede om det er hensiktsmessig faglig og økonomisk å starte slike tilbud.
	1. **Målbeskrivelse**

Akkumulert økonomisk balanse i 2024 gjennom:

* Årsverksutvikling tilpasset inntektsnivå
* Økt studiepoeng- og kandidatproduksjon
* Økt antall eksternt finansierte prosjekter og økt nettobidrag
* Minst mulig negativ effekt på forskningsincentivmidlene av redusert tilsetting i rekrutteringsstillingene
* Bedre balanse mellom kostnader og inntekter for klinikkvirksomheten

**4.3 Kvantitativ(e) indikatorer**

* Akkumulert og isolert økonomisk resultat
* Studiepoeng- og kandidatproduksjon
* Nettobidrag fra eksternt finansierte prosjekter
* Publikasjonspoeng og antall doktorgrader
* Inntekter fra og lønns- og driftsutgifter for universitetstannklinikken
* Økonomisk bidrag fra andre undervisningsaktiviteter

**4.4 Oppfølging av tiltak**

* Fakultetet vil lage en bemanningsplan basert på strategisk plan og faglige prioriteringer som styringsverktøy for å sikre god kontroll på lønnskostnadene. Lønnskostnadene må tilpasses gjeldende inntektsnivå.
* Fakultetet vil arbeide aktivt mot frafall i studieløpene og sørge for at flest mulig av ledige studieplasser fylles gjennom suppleringsopptak.
* Fakultetet vil skaffe tid til forskning gjennom bedre organisering av undervisningen og sørge for god administrativ støtte i forbindelse med søknader om ekstern finansiering.
* Fakultetet vil fullføre prosjektet som skal sørge for bedre pasientflyt og organisering av universitetstannklinikken.

**Ansvarlig for tiltaket: Fakultetsdirektør**